Συντεταγμένες: 37°22′48″N 24°25′48″E﻿ / ﻿37.38000°N 24.43000°E﻿ / 37.38000; 24.43000

Η **Δρυοπίδα** είναι παραδοσιακός οικισμός της Κύθνου των Κυκλάδων. Σύμφωνα με τα στοιχεία της απογραφής του 2011, ο πληθυσμός της ανέρχεται στους 325 κατοίκους.

Γενικά στοιχεία
---------------

Η Δρυοπίδα βρίσκεται στο νότιο μέρος του νησιού σε απόσταση 8 χιλιομέτρων από τη Χώρα και είναι κτισμένη ανάμεσα σε δύο λόφους, σε υψόμετρο 190 μέτρων. Κύριο γνώρισμα του οικισμού είναι τα κεραμίδια που καλύπτουν τις σκεπές των περισσότερων σπιτιών, πράγμα κυρίως οφείλεται στην κεραμική ενασχόληση απόδημων εργατών σε καμίνια της Αθήνας, οι οποίοι μετέφεραν στη γενέτειρά τους την αστική συνήθεια της κεραμοσκεπής. Διοικητικά υπαγόταν αρχικά στην επαρχία Κέας ως έδρα της κοινότητας Δρυοπίδος, ενώ το 1997, στα πλαίσια των διοικητικών μεταβολών του σχεδίου *Καποδίστριας*, υπήχθη στον δήμο Κύθνου, στον οποίο παρέμεινε και μετά τις αλλαγές του σχεδίου *Καλλικράτης* που δεν επηρέασαν την Δρυοπίδα.

Στη Δρυοπίδα λειτουργούν οι τρεις ανώτερες τάξεις του διεδρικού Δημοτικού Σχολείου Κύθνου. Οι υποδομές του χωριού περιλαμβάνουν το υπαίθριο Θεατράκι Δρυοπίδας και το Πολυδύναμο Περιφερειακό Ιατρείο του νησιού.

Ιστορικά στοιχεία
-----------------

Ο οικισμός δημιουργήθηκε σε άγνωστη χρονική περίοδο, ενώ αργότερα εγκαταστάθηκαν σε αυτό πρόσφυγες από την Κρήτη. Σύμφωνα με την τοπική παράδοση χτίστηκε σε μέρος που να μην είναι ορατό στους πειρατές. Αρχικά έφερε το όνομα *Σύλλακας* ή *Χωριό*, μετονομάστηκε όμως αργότερα σε Δρυοπίδα, όνομα που έφερε κατά την αρχαιότητα η Κύθνος, σε ανάμνηση των Δρυόπων που θεωρούνται οι πρώτοι οικιστές του νησιού. Από τους ντόπιους αναφέρεται ακόμα με τις παλιές ονομασίες και οι κάτοικοι της ονομάζονται Συλλακώτες.

Το χωριό αναφέρεται το 1700 από Γάλλους Ιησουίτες που πραγματοποιούσαν προσηλυτιστικές αποστολές στο Αιγαίο. Αργότερα το επισκέφτηκαν και έγραψαν για αυτό διάφοροι περιηγητές. Κατά το παρελθόν στη Δρυοπίδα γνώρισε σημαντική ανάπτυξη η κεραμική, ενώ στον οικισμό λειτούργησε ορυχείο σιδήρου στο σπήλαιο Καταφύκι.

Σημεία ενδιαφέροντος
--------------------

Σπήλαιο Καταφύκι
Μερικές εικόνες του 19ου αιώνα στην εκκλησία του Αγίου Γεωργίου
Στη Δρυοπίδα λειτουργεί το *Λαογραφικό μουσείο* της Κύθνου στο οποίο εκτίθενται ενδύματα, αντικείμενα και εργαλεία της παραδοσιακής ζωής των κατοίκων της. Επίσης λειτουργούν ένα μικρό *Βυζαντινό Μουσείο* που στεγάζεται στην εκκλησία του Αγίου Γεωργίου καθώς και *Αγρομουσείο*. Σημαντικό αξιοθέατο είναι και η εκκλησία του Αγίου Μηνά που διαθέτει ξυλόγλυπτο τέμπλο και εικόνες του 16ου αιώνα.

Στη θέση Φιρές στον οικισμό, υπάρχει το σπήλαιο Καταφύκι που περιέχει αίθουσες με σταλακτίτες και σταλαγμίτες αλλά και μια αλληλουχία φυσικών στοών και τεχνητών ανοιγμάτων. Κατά την αρχαιότητα λειτούργησε ως ορυχείο σιδήρου, δραστηριότητα που επαναλήφθηκε μετά την ίδρυση του ελληνικού κράτους. Στο πέρασμα των αιώνων το σπήλαιο λειτούργησε και ως καταφύγιο και χώρος αποθήκευσης τροφίμων ή τέλεσης γιορτών.

Συλλογή Φωτογραφιών
-------------------

* Σπίτια της ΔρυοπίδαςΣπίτια της Δρυοπίδας
* Αγία Παρασκευή (Εκκλησάκι)Αγία Παρασκευή (Εκκλησάκι)
* Το χωριό της ΔρυοπίδαςΤο χωριό της Δρυοπίδας
* Προαύλιο Δημοτικού Σχολείου της Κύθνου (Δρυοπίδα)Προαύλιο Δημοτικού Σχολείου της Κύθνου (Δρυοπίδα)
* Αγία ΤριάδαΑγία Τριάδα
* Αγίοι ΑνάργυροιΑγίοι Ανάργυροι
* Το θεατράκιΤο θεατράκι
* Χαρακτηριστικό δρομάκι του χωριούΧαρακτηριστικό δρομάκι του χωριού
* Το Ηρώο της Δρυοπίδας (Κύθνος)Το Ηρώο της Δρυοπίδας (Κύθνος)

Δημογραφία
----------

| Απογραφή | 1928 | 1940 | 1951 | 1961 | 1971 | 1981 | 1991 | 2001 | 2011 |
| --- | --- | --- | --- | --- | --- | --- | --- | --- | --- |
| Πληθυσμός | 1463 | 1372 | 1377 | 1128 | 786 | 701 | 591 | 517 | 325 |

Παραπομπές
----------

1. 1 2 3 4 5 6 7 8 9 10  Μιχαήλ Σταματελάτος, Φωτεινή Βάμβα-Σταματελάτου, *Γεωγραφικό Λεξικό της Ελλάδας*, ΤΑ ΝΕΑ, 2012, Α΄ τόμος, σελ. 205.
2. 1 2  «Εφημερίς της Κυβερνήσεως της Ελληνικής Δημοκρατίας» (PDF). *eetaa.gr*. 28 Δεκεμβρίου 2012. σελ. 51678. Αρχειοθετήθηκε από το πρωτότυπο (PDF) στις 17 Μαΐου 2017. Ανακτήθηκε στις 16 Μαΐου 2016.
3. 1 2 3 4  «Τουρισμός». *kythnos.gr*. Δήμος Κύθνου. Αρχειοθετήθηκε από το πρωτότυπο στις 8 Μαΐου 2016. Ανακτήθηκε στις 16 Μαΐου 2016.
4. 1 2 3 4  «Κύθνος Δρυοπίδα: Η Χώρα, τα χωριά και οι οικισμοί της Κύθνου». *kythnosinfo.gr*. Κύθνος info. Ανακτήθηκε στις 16 Μαΐου 2016.
5. ↑  Γιώργη Βενετούλια "Τα κεραμικά της Κύθνου", εκδόσεις"Ἑν Πλώ", 2004, σελ.82
6. ↑  «7/θέσιο Δημοτικό Σχολείο Κύθνου». *7/θέσιο Δημοτικό Σχολείο Κύθνου*. Ανακτήθηκε στις 10 Ιουνίου 2022.
7. ↑  Βενετούλιας, σ. 45.
8. 1 2  Κεράστα, Βασιλική. «Κύθνος: Η γοητεία της απλότητας | Η ΚΑΘΗΜΕΡΙΝΗ». *www.kathimerini.gr*. Ανακτήθηκε στις 9 Ιουνίου 2022.
9. ↑  Μάρκος Ν. Ρούσσος-Μηλιδώνης, *Ιησουίτες του 17ου και 18ου αιώνα περιγράφουν το Αιγαίο*, Εκδόσεις Δήμου Άνω Σύρου, Αθήνα 1989, σελ. 85.
10. 1 2  «Ανοικτό για τους επισκέπτες το σπήλαιο "Καταφύκι" στην Κύθνο». *koinignomi.gr*. Κοινή Γνώμη Κυκλάδων. 17 Ιουλίου 2015. Ανακτήθηκε στις 16 Μαΐου 2016.

Βιβλιογραφία
------------

* Γιώργης Βενετούλιας, Του νησιού μου, Παραδόσεις της Κύθνου, ΕΝ ΠΛΩ, 2018.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| π • σ • ε
Οικισμοί και νησίδες του Δήμου Κύθνου |
| --- |
|  |
| Τοπική Κοινότητα Δρυοπίδος | 
* Άγιος Δημήτριος
* Άοσα
* Γαντρομάντρα\*
* Δρυοπίς
* Επισκοπή
* Καλό Λιβάδι\*
* Κανάλα
* Λεύκες
* Λιοτρίβι\*
* Μέριχας
* Πιπέρι (νησίδα)\*
* Σκύλος
* Φλαμπούρια
 |
|  |
| Τοπική Κοινότητα Κύθνου | 
* Αγία Ειρήνη
* Άγιος Στέφανος
* Απόκριση
* Κύθνος
* Λουτρά
 |
|  |
| 
* Έδρα: Κύθνος (Χώρα)
* \*(Οικισμοί με μη μόνιμο πληθυσμό)
 |

 |

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ελλάδα
 |

 |